
În ultima vreme, datorită și evenimentelor internaționale (a se vedea cazul Spaniei și referendumul din Catalonia, dar și ieșirea Angliei din Uniunea Europeană) discuțiile privind viitorul Uniunii Europene sunt tot mai prezente. Pentru că, opinia publică și nu numai, din toate statele membre se întreabă tot mai des care este și cum ar trebui să arate acest viitor, m-am gândit că una dintre probleme majore care trebuie avută în vedere este educația și informarea elevilor. În acest sens, știind preocupările Facultății de Studii Europene privind interesul printre studenții Universității Babeș-Bolyai față de apartenență la Uniunea Europeană
, am considerat că este necesară o anchetă în mediul rural, acolo unde predau. Acest lucru este util pentru a surprinde câteva aspecte privind cunoștințele profesorilor și ale elevilor despre istoria integrării europene, pe de o parte, și, pe de altă parte, care sunt dificultățile care împiedică accesul la aceste informații. Discuțiile cu diverși colegi profesori din mediul preuniversitar, dar și universitar, m-au determinat să urmăresc cu mai multă atenție modul cum percep aceștia, dar și elevii, „istoria integrării europene” ca și apartenență la același spațiu și același trecut identitar. Totodată mă preocupă nivelul de cunoaștere și interes al elevilor față de istoria integrării României în Uniunea Europeană și care este atitudinea lor față de această apartenență, dar și modul cum aceasta poate fi îmbunătățită.
Metodologie. Prezentarea de astăzi face parte dintr-un plan mai amplu pe care doresc să-l duc la bun sfârșit în județul Gorj și care are ca obiect principal modul cum se raportează școala gorjeană la percepția integrării europene a României, la istoria comună a Europei, cum este percepută integrarea României în Uniunea Europeană din punct de vedere al învățământului preuniversitar și, care este atitudinea și nivelul de cunoaștere al elevilor. Se văd ei cetățeni ai unei Uniuni Europene unite cu o istorie comună? Mă refer aici, la termenul de „cetățenie europeană” așa cum este el prezentat de Dominique Schnapper  în volumul Ce este cetățenia?, în care se afirmă că cetățenia europeană este dată de apartenența la una dintre cetățeniile națiunilor care formează Uniunea Europeană.
 Pornind de la aceste întrebări generale, pentru această conferință am apelat la zece colegi/e din mediul rural din județul Gorj, cărora le-am trimis niște chestionare. Inițial, am dorit să implic mai multe școli, însă nu am reușit să primesc toate răspunsurile în timp util. Așadar, în cazul de față, ca și metodă generală de lucru, am folosit ancheta sociologică. Chestionarele au fost trimise prin email, iar răspunsurile le-am primit la fel. Pentru a nu pune în dificultate persoanele chestionate, dar și pentru a obține răspunsuri cât mai obiective, am considerat că este utilă păstrarea anonimatului. Adică, nu am cerut la nimeni să semneze aceste chestionare. Consider că, analizând aceste răspunsuri putem propune câteva sugestii privind îmbunătățirea nivelului de cunoaștere a istoriei integrării europene, cu toate aspectele sale, în învățământul preuniversitar românesc, mai ales cel din mediul rural unde dificultățile sunt mult mai mari, mijloacele de comunicare și informare, fiind destul de reduse.
Chestionarele. Dacă, „construcția europeană” este un proces îndelungat, ce se desfășoară din 1945 până astăzi,
 istoria Europei și a integrării europene are un parcurs mult mai îndelungat. Istorici clujeni Vasile Vese și Adrian Ivan prezintă „ideea europeană” cu multe secole în urmă dovedind că Europa are un trecut comun, iar istoria integrării europene este parte a acestei istorii.
 Pornind de la aceste considerente am încercat să surprind în zece întrebări esențiale cum sunt percepute aceste aspecte în școlile gimnaziale din mediul rural și care sunt principalele impedimente pentru profesori și elevi în obținerea de informații.
Întrebarea 1 Cum caracterizați pe o scară de la 1 la 5 cunoașterea istoriei europene de către elevii de la școala unde predați dumneavoastră? 

Au existat 5 posibilități de răspuns, pornind de la nesatisfăcător și până la excelent. Cele mai multe dintre ele, în proporție de 70 % se situează la mijlocul acestui nivel, adică bine. Știind faptul că orele de istorie sunt destul de puține la acest nivel de predare, consider că trebuie să privim cu oarecare îndoială aceste răspunsuri. Însă, este adevărat și faptul că interesul elevilor pentru istoria Europei este în general mai ridicat.
Întrebarea 2 Cum caracterizați pe o scară de la 1 la 5 interesul pentru istoria integrării europene a României de către elevii de la școala unde predați dumneavoastră?

Oarecum surprinzătoare au fost răspunsurile colegilor mei la această întrebare. Trei răspunsuri au fost preferate în mod egal: satisfăcător, bine și foarte bine. A fost și un răspuns de excelent, dar considerăm un exces de zel. Raportându-mă la experiența proprie și la discuțiile pe care le am, uneori cu alți colegi, știu că este puțin timp pentru a se vorbi la ore despre istoria integrării europene a României. Din câte știu, există cursuri speciale în mediul universitar. Poate ar trebui introduse astfel de cursuri și în școlile preuniversitare.
Întrebarea 3 Care este atitudinea elevilor din școala unde predați față de apartenența la Uniunea Europeană? 
Deși cele mai multe răspunsuri ale profesorilor sunt bine și foarte bine, avem unul de satisfăcător și unul indiferentă ceea ce demonstrează o percepție diferită de la o școală la alta. Consider că un răspuns obiectiv ar putea fi obținut după aplicarea acestor tipuri de chestionare și în rândul elevilor.

Întrebarea 4 Care este nivelul de implicare al profesorilor din școala unde predați în răspândirea informațiilor despre Uniunea Europeană și istoria integrării europene a României printre elevi? 

Așa cum era de așteptat, la această întrebare aproape toți cei intervievați au răspuns cu a patra opțiune bine și doar unul dintre ei cu a cincea foarte bine. Aceste răspunsuri sunt normale dacă ne raportăm la faptul că profesorii cărora le-am trimis chestionarul predau istoria. Pe viitor, într-un proiect extins, consider că este necesară implicarea și altor categorii de profesori.
Întrebarea 5 Care este nivelul de implicare al Inspectoratului Școlar și al Ministerului în chestiunea cunoașterii de către profesori și elevi a istoriei integrării europene a României?

La această întrebare, colegii mei au oscilat întrebările între a doua opțiune satisfăcător și a treia bun, doar una fiind de foarte bun și niciuna de excelent. Considerăm că este o modalitate bună de a observa neajunsurile pe care le au profesorii din mediul rural în a obține un sprijin mai bun din partea instituțiilor superioare. Una dintre soluțiile pe care le-am depistat, nu numai din răspunsurile din aceste chestionare, dar și din discuțiile cu alți colegi, ar fii aceea de a organiza conferințe, workshop-uri, sau alte manifestări tematice la care să ia parte profesori, elevi și reprezentanți ai Ministerului, Inspectoratului sau, chiar schimburi de experiența cu alte state europene. 
Întrebarea 6 Care sunt căile de informare ale elevilor din școala unde predați despre apartenența României la Uniunea Europeană și istoria lor comună?
La această întrebare opțiunile de răspuns erau 1 școala, 2. Familia, 3 mijloacele mass-media și 4 altele, cu opțiunea de a fi enumerate. Într-o majoritate covârșitoare pe primul loc se situează școala, apoi mass-media. În unele cazuri au fost preferate ambele răspunsuri. Interesant este faptul că unul dintre răspunsuri a optat și pentru punctul patru, menționând, pe bună dreptate, pe elevii care au rude ce lucrează în țări ale Uniunii Europene și care primesc astfel informații despre diverse țări unde aceștia lucrează.
Întrebarea 7  Care considerați că sunt principalele lipsuri în îmbunătățirea cunoștințelor elevilor din mediul rural față de istoria Uniunii Europene. Vă rog să numerotați în dreptul fiecăruia pe o scară de la 1(minim) la 10 (maxim)?

 Dintre opțiunile avute la dispoziție, oarecum surprinzător se distinge pe prima poziție interesul profesorilor ca și lipsă principală pentru îmbunătățirea cunoștințelor elevilor. Este o constatare obiectivă la această întrebare pentru că ea reflectă o realitate a învățământului preuniversitar din mediul rural. Cu siguranță, la această întrebare ne-ar fi fost utilă o paralelă cu situația din mediul urban, dar încă nu am avut la dispoziție o asemenea anchetă. Pe al doilea loc în rândul răspunsurilor a fost interesul elevilor, și el foarte scăzut, iar în continuare se constată lipsa materialelor și activităților educative despre aceste subiecte.
Întrebarea 8 Care credeți că este, pe o scară de la 1(minim) la 10 (maxim) rolul profesorului de istorie în atragerea interesului elevilor față de istoria integrării în Uniunea Europeană a României?
Aici lucrurile sunt destul de clare, doar un singur răspuns a fost opțiunea 8, restul de 9 și 10, adică, toți colegii mei consideră foarte mare acest rol pe care îl au în educația elevilor despre istoria integrării în Uniunea Europeană a României.
Întrebarea 9 Enumerați cinci aspecte pe care le considerați esențiale în îmbunătățirea cunoștințelor, de către elevii de la școala unde predați, despre istoria comună europeană și istoria  integrării în Uniunea Europeană a României:
Oarecum, această întrebare este legată de a șaptea, pe care am prezentat-o mai sus. Răspunsurile sunt diverse, mi-ar lua prea mult timp să le prezint toate, însă le-am grupat în câteva categorii generale pe care le expun pe scurt: accesul la mijloace moderne de predare și comunicare (internet, videoproiector, diverse materiale educative etc.), cursuri opționale educative dedicate acestor tematici, implicarea diverselor autorități, locale sau centrale pentru a îmbunătăți condițiile de informare a elevilor (o sugestie interesantă a fost înființarea de centre de informare și promovare în localitățile rurale), diverse activități extracurriculare (excursii, vizite, conferințe etc.) care să implice elevi și profesori deopotrivă.
Întrebarea 10  Care credeți că sunt valorile pe care România le-a adus Uniunii Europene după integrare?
Și la această întrebare răspunsurile sunt diverse, însă ele pot fi grupate în câteva tematici generale privind aceste valori: un prim grup este cel al valorilor democratice (libertate, democrație etc.), un alt grup este cel al forței de muncă (românii trimit în Uniunea Europeană forță de muncă bine calificată, dar destul de ieftină), vine apoi grupul de valori ce se axează pe tradițiile naționale românești, care integrează și obiectivele turistice. Și, așa cum se poate constata în toate sondajele pe care diverse instituții din România și Uniunea Europeană le fac printre cetățeni, profesorii pe care i-am intervievat consideră că românii sunt printre cei mai mari susținători ai Uniunii Europene.
Concluzii Chiar dacă am putea consideră că ar fi prea devreme de prezentat concluzii pe baza celor zece chestionare pe care le-am prezentat, am luat în considerare și experiența mea ca profesor de istorie, dar și diversele discuții pe care le am de câțiva ani cu colegii mei. În primul rând, trebuie să menționez faptul că aceste răspunsuri trebuie privite cu oarecare subiectivitate, dar ele pot constitui o bază de pornire într-un demers mai amplu. Școala românească din mediul rural reprezintă o realitate destul de consistentă în România și mulți absolvenți ai învățământului gimnazial preferă să plece direct în străinătate pentru continuarea studiului sau pentru găsirea unui loc de muncă, după împlinirea vârstei corespunzătoare. Așadar, ei nu au acces la informații diverse, moderne ca și cei care aleg un centru universitar pentru continuarea studiilor. Din această perspectivă, considerăm că este absolut necesară o educație consistentă pentru aceste categorii de elevi la gimnaziu despre istoria integrării europene a României și valorile pe care Uniunea Europeană le promovează și le susține. Am putut observa și multe lipsuri în răspunsurile date de colegi, dar și lucruri îmbucurătoare. O implicare mai mare din partea instituțiilor superioare, a autorităților locale care să ofere condițiile prielnice de informare și învățare (cursuri, acces la sistem modern de informare/documentare) ar reprezenta una dintre soluțiile viabile pentru viitorul apropiat.

